
Balletskolen

Vedtægter for den selvejende institution

Balletskolen

Hjemsted

§ 1
Balletskolen er en selvejende, uafhængig uddannelsesinstitution beliggende Den Røde Plads 4, 7500 Holstebro, Holstebro kommune, med CVR-nr. 19404404.

Skolen er oprettet d. 1. august 1996.

Formål

§ 2
Institutionens formål er at drive en friskole efter de til enhver tid gældende love og andre retsregler for friskoler og private grundskoler m.v.

Stk. 2
Skolens virksomhed tilrettelægges for elever på Det Kongelige Teaters Balletskole, elever på Peter Schaufuss Ballettens Balletskole, elever på skolens danse- og musiklinie, samt for elever i øvrigt, der følger de linier, der måtte oprettes på skolen.


Undervisningens indhold og kvalitet tilrettelægges på en måde, så den enkelte elevs faglige standpunkt til enhver tid svarer til folkeskolens niveau for det pågældende klassetrin.  



Stk. 3
Skolens virksomhed tilrettelægges i øvrigt i henhold til skolens værdigrundlag.

Skolens drift

§ 3
Skolens drift gennemføres ved offentlige tilskud samt ved egendækning i form af skolepenge fra forældre, Det Kongelige Teater og Peter Schaufuss Balletten.


Der kan endvidere modtages bidrag fra andre.

Stk. 2
Skolens midler må alene komme skolens skole- og undervisningsvirksomhed til gode. Overskud tilfalder skolen og skal anvendes til konsolidering, så skolen har kapital til at imødegå fremtidige års eventuelle underskud og i øvrigt til bedste for skolen. Bidrag til skolen giver ikke ret til nogen del af skolens formue eller til udbytte af nogen art. 

Stk. 3
Bestyrelsen skal forvalte skolens midler til størst mulig gavn for skolen og skal tage skyldige økonomiske hensyn.

Stk. 4
Likvide midler, der ikke er nødvendige for skolens daglige drift, skal anbringes i overensstemmelse med bestemmelserne i ”Lov om friskoler og private grundskoler m.v.”. Midlerne må ikke anbringes på konti m.v., som andre end skolen har rådighed over.

§ 4
Regnskabsåret følger kalenderåret.

Stk. 2
Bestyrelsen har ansvaret for, at der hvert år udarbejdes en retvisende årsrapport i overensstemmelse med gældende regler og status for skolen i overensstemmelse med reglerne for revision af friskoler og private grundskoler. Bestyrelsen har ansvaret for, at årsrapporten underkastes betryggende revision efter gældende regler. Bestyrelsen vælger skolens revisor.


Revisionen skal være afsluttet senest 1. april, og alle bestyrelsesmedlemmer skal underskrive regnskabet og afgive en erklæring på tro og love om, at de opfylder betingelserne for medlemskab af bestyrelsen.

Forældrekreds

§ 5
Forældrekredsen består af forældre til børn på skolen. Forældrenes rettigheder i medfør af  ”Lov om friskoler og private grundskoler m.v.” og denne vedtægt tilkommer den eller de personer, der har forældremyndighed over eleven eller har barnet i et offentligt anerkendt plejeforhold.

Tilsyn

§ 6
Det påhviler forældrekredsen at føre tilsyn med skolens almindelige virksomhed, herunder med undervisningen i henhold til ”Lov om friskoler og private grundskoler m.v.”.


Stk. 2
Forældrekredsen har det overordnede tilsyn med skolens undervisning. Undervisningen skal stå mål med, hvad der almindeligvis kræves i folkeskolen og skal forberede eleverne til at leve i et samfund med frihed og folkestyre.

Stk. 3
Efter bestemmelserne i ”Lov om friskoler og private grundskoler m.v.” vælger forældrekredsen på den årlige generalforsamling en eller flere eksterne tilsynsførende for et år ad gangen.

Stk. 4
Den eller de tilsynsførende afgiver hvert år en skriftlig erklæring til skolens bestyrelse og forældrekredsen. Tilsynserklæringen offentliggøres endvidere på skolens hjemmeside.

Stk. 5
Den eller de tilsynsførende uddyber så vidt muligt den skriftlige erklæring ved en mundtlig beretning på skolens ordinære generalforsamling.

Generalforsamling

§ 7
Bestyrelsen skal på demokratisk vis drøfte skolens anliggender med forældrekredsen på den årlige generalforsamling, som består af forældrekredsen samt de bestyrelsesmedlemmer, der er udpeget jf. § 10, stk. 1. 


Generalforsamlingen skal godkende bestyrelsens beslutning om erhvervelse, afhændelse og pantsætning af fast ejendom, bortset fra omprioritering, jf. § 15, stk. 1.

Stk. 2
Ordinær generalforsamling afholdes hvert år i september måned på skolen eller på et andet egnet sted i hjemkommunen.



Generalforsamlingen indkaldes af bestyrelsen med mindst 4 ugers varsel ved almindeligt brev eller e-mail og med angivelse af følgende dagsorden :

1. Valg af dirigent

2. Bestyrelsen aflægger beretning

3. Det reviderede regnskab forelægges til orientering

4. Valg af 2 bestyrelsesmedlemmer

5. Valg af 2 suppleanter

6. Fremlæggelse af tilsynserklæring

7. Valg af tilsynsførende

8. Indkomne forslag

9. Eventuelt

Ved valg af de bestyrelsesmedlemmer, der skal vælges af og blandt forældrene til elever på skolen efter reglerne i bekendtgørelsen om valg af tilsynsførende, skal det være tydeligt og klart for alle parter, at det er valg af disse bestyrelsesmedlemmer, der stemmes om. Det er bestyrelsens ansvar, at det alene er personer, der tilhører forældrekredsen, der stemmer.

Ved valg af tilsynsførende skal det være tydeligt og klart for alle parter, at det er valg af tilsynsførende, der stemmes om. Det er bestyrelsens ansvar, at det alene er personer, der tilhører forældrekredsen, der stemmer.

Stk. 3
Forslag, der ønskes behandlet på generalforsamlingen, skal være indgivet skriftligt til skolens kontor senest 14 dage før generalforsamlingen, og de skal bekendtgøres for


forældrekredsen senest 1 uge før generalforsamlingen.

Stk. 4
Ved opstilling af kandidater til bestyrelsen skal der tilstræbes ligelig fordeling af kvinder og mænd.

§ 8
Ekstraordinær generalforsamling afholdes, når mindst 3 af bestyrelsens medlemmer ønsker det. Ekstraordinær generalforsamling afholdes endvidere, når mindst 10 % af forældrekredsens medlemmer kræver det. Den indkaldes med mindst 4 ugers varsel ved almindeligt brev eller pr. e-mail. Der kan dog i særlige tilfælde forekomme kortere varsel.


Dagsorden skal oplyses ved indkaldelsen.

§ 9
Beslutninger på en ordinær eller ekstraordinær generalforsamling træffes ved almindelig stemmeflerhed med undtagelse af vedtægtsændringer og beslutning om nedlæggelse af skolen, jf. § 17, stk. 1 og § 18, stk. 1

Stk. 2
Generalforsamlingen er beslutningsdygtig uden hensyn til de fremmødte medlemmers antal, se dog § 18, stk. 1.


Alle personvalg foregår ved skriftlig afstemning.


Afstemninger i øvrigt foretages skriftligt, når blot ét medlem fremsætter ønske derom.


Der kan ikke stemmes ved fuldmagt eller brev.

Stk. 3
Over det på generalforsamlingen passerede og vedtagne føres protokol, som underskrives af dirigenten.

Bestyrelse

§ 10
Efter reglerne i bekendtgørelsen om valg af tilsynsførende vælges af og blandt forældrene til børn på skolen 4 medlemmer til bestyrelsen.

1 medlem udpeges af Holstebro Byråd, af kulturudvalgets midte. 1 medlem udpeges af Region Midtjylland. Disse medlemmer udpeges for 4 år ad gangen, svarende til valgperioden for byråd og regionsråd.

1 medlem udpeges af Det Kongelige Teater for 2 år ad gangen.

1 medlem vælges af og blandt skolens faste personale for 2 år ad gangen. Skolelederen kan dog ikke vælges til bestyrelsen.

Der vælges af og blandt skolens forældre en 1. suppleant og en 2. suppleant, som automatisk optages i bestyrelsen, hvis 1 eller 2 bestyrelsesmedlemmer træder ud af bestyrelsen.

Stk. 2
Bestyrelsens forældrevalgte medlemmer vælges for 2 år og afgår skiftevis med valg i lige og ulige år. Genvalg kan finde sted.

Stk. 3
Bestyrelsesmedlemmerne skal være myndige, og et flertal, herunder formanden, skal være registreret i CPR med bopæl i Danmark.

Stk. 4
Hvis generalforsamlingens dagsorden indeholder en tillidsafstemning, kan ét eller flere bestyrelsesmedlemmer valgt af forældrekredsen med almindelig stemmeflerhed afsættes i funktionsperioden af forældrekredsen. 


De øvrige bestyrelsesmedlemmer kan ikke afsættes i funktionsperioden.

Stk. 5
Bestyrelsesmedlemmerne er ved udøvelsen af hvervet ikke undergivet beslutninger truffet af det forum, den organisation, institution, forening eller lignende, der har valgt eller udpeget dem.

Stk. 6
Bestyrelsesmedlemmer hæfter ikke personligt for skolens gæld, men kan gøres ansvarlige efter dansk rets almindelige erstatningsregler.


Bestyrelsesmedlemmers rejseudgifter og øvrige udgifter i forbindelse med hvervet afholdes af skolen efter reglerne om godtgørelse af udgifter ved tjenesterejser i staten.


Bestyrelsesmedlemmer kan ikke modtage honorar af skolens midler for varetagelsen af hvervet som bestyrelsesmedlem.

Stk. 7
Et bestyrelsesmedlem udtræder øjeblikkeligt af bestyrelsen, såfremt vedkommende ikke længere opfylder habilitetsbetingelserne i friskoleloven for at være medlem, jf § 12.

Stk. 8
Et forældrevalgt bestyrelsesmedlem udtræder øjeblikkeligt af bestyrelsen, såfremt vedkommende ikke længere er medlem af forældrekredsen.


De forældrevalgte bestyrelsesmedlemmer skal ikke udtræde af bestyrelsen, hvis deres børn i valgperioden udskrives mod forældrenes ønske.

Stk. 9
I tilfælde af et medlems udtræden i funktionsperioden, f.eks. ved generel inhabilitet, indtræder suppleanten. Hvis dette ikke er muligt, skal der hurtigst muligt vælges eller udpeges et nyt medlem for resten af perioden.

§ 11
Bestyrelsen konstituerer sig selv med formand, næstformand og kasserer, som alle vælges blandt de forældrevalgte medlemmer.


Bestyrelsen fastsætter selv sin forretningsorden, der optages som bilag til vedtægterne.

Stk. 2
Skolens leder, der er bestyrelsens sekretær, deltager i bestyrelsens møder uden stemmeret.

Stk. 3
Bestyrelsen afholder møde mindst 6 gange årligt. 

Stk. 4
Formanden indkalder mødedeltagerne pr. brev eller e-mail og giver forinden møderne de pågældende underretning om, hvilke sager der vil komme til behandling på mødet.  

Stk. 5
Formanden leder forhandlingerne og afstemningerne og drager omsorg for, at beslutningerne indføres i en beslutningsprotokol. Denne underskrives efterfølgende af mødets deltagere. Enhver af disse er berettiget til kort at få sin afvigende mening indført i beslutningsprotokollen. Konstateret inhabilitet indføres i protokollen.


Formanden drager omsorg for udførelsen af de trufne beslutninger.

Stk. 6
Bestyrelsen er beslutningsdygtig, når mindst halvdelen af medlemmerne er til stede. Beslutninger træffes ved almindelig stemmeflerhed blandt de tilstedeværende. Der kan ikke stemmes ved fuldmagt eller brev.


I tilfælde af stemmelighed er formandens stemme afgørende, i dennes fravær næstformandens.

§ 12
Et bestyrelsesmedlem er inhabil i sager, hvori vedkommende eller dennes nærmeste har økonomisk eller særlig personlig interesse i sagens udfald. I øvrigt er de almindelige regler for inhabilitet og tavshedspligt, der er gældende for offentlig forvaltning, gældende for bestyrelsens medlemmer, skolens leder og øvrige ansatte.

Stk. 2
Bestyrelsesmedlemmer må ikke samtidig eje eller sidde i bestyrelse for en virksomhed, som udlejer lokaler til skolen. 


Bestyrelsesmedlemmer kan ikke samtidig sidde i bestyrelsen for en anden skole, der drives i henhold til ”Lov om friskoler og private grundskoler m.v.”

§ 13
Bestyrelsen har den overordnede ledelse af skolen og er ansvarlig over for undervisningsministeren for, at skolens økonomi og drift er i overensstemmelse med denne vedtægt, lovgivningen og andre retsregler. Bestyrelsen er endvidere ansvarlig for, at forvaltningen af de statslige tilskud er i overensstemmelse med bestemmelserne i ”Lov om friskoler og private grundskoler m.v.” og skolens vedtægter.

Stk. 2
Bestyrelsen er ansvarlig for, at forældrekredsen på den årlige generalforsamling vælger en tilsynsførende, og at forældrekredsen fastsætter retningslinier for forældrekredsens eget tilsyn, jf. § 6, stk. 1, 2 og 3.

Stk. 3
Bestyrelsen skal påse, at bogføring og formueforvaltning kontrolleres på betryggende måde, jf. § 3, stk. 2, 3 og 4 og § 4, stk. 2.  Bestyrelsen skal forvalte skolens midler til størst mulig gavn for skolen og skal tage skyldige økonomiske hensyn.

Stk. 4
Bestyrelsen fastsætter størrelsen af skolepenge og forældrebetaling til skolefritidsordning efter indstilling fra skolelederen.

Stk. 5
Bestyrelsen skal underrette Undervisningsministeriet, hvis skolen standser sine betalinger, begæres konkurs, eller der i øvrigt er fare for, at skolens virksomhed må indstilles.

Stk. 6
Bestyrelsen ansætter og afskediger skolens leder og andet fast ansat personale.

§ 14
Bestyrelsen fastsætter de nærmere regler for retten til indsigt i skolens forhold. Medlemmer af forældrekredsen og fastansatte har dog altid ret til indsigt i budgetter, regnskaber og revisionsprotokol, når disse er godkendt af bestyrelsen. Bestyrelsen kan i særlige tilfælde udstrække retten til indsigt i skolens forhold til andre. Oplysninger omfattet af bestemmelserne om tavshedspligt i forvaltningsloven kan dog ikke videregives.

Tegningsret

§ 15
Skolen tegnes af bestyrelsens formand i forening med skolelederen eller en af disse i forening med næstformanden. Tegningsretten kan ikke delegeres, og der kan ikke gives prokura.


Ved erhvervelse, afhændelse og pantsætning af fast ejendom kræves underskrift af mindst 2/3 af bestyrelsens medlemmer, jf. § 7, stk. 1. 

Skoleleder

§ 16
Skolelederen har over for Undervisningsministeriet, forældrekredsen og bestyrelsen ansvaret for den daglige og den pædagogiske ledelse af skolen i henhold til gældende love, bekendtgørelser og ministerielle forskrifter.

Stk. 2
Skolelederen er ansvarlig for skolens daglige administration og personaleledelse.

Stk. 3
Skolelederen underretter bestyrelsen om alle forhold, som er af betydning for bestyrelsens varetagelse af den overordnede ledelse.


Bestyrelsen kan i øvrigt træffe beslutning om, at skolelederen i nærmere fastlagt omfang og under bestyrelsens ansvar bemyndiges til at udføre overordnede ledelsesfunktioner, når dette findes nødvendigt for at opnå en hensigtsmæssig daglig ledelse.

Vedtægtsændring

§ 17
Vedtægtsændringer kan kun foretages efter beslutning og indstilling fra bestyrelsen.

Stk. 2
Til ændring af vedtægterne kræves, at mindst 2/3 af de fremmødte medlemmer af forældrekredsen til en generalforsamling stemmer for ændringen, jf. § 9, stk. 1, og at Undervisningsministeriet godkender ændringen.

Stk. 3
Vedtægtsændringer, som ministeriet skriftligt har pålagt skolen, eller som følger af ændringer i ministeriets vedtægtsbekendtgørelse, kan besluttes af et flertal i bestyrelsen.


Forældrekredsen skal efterfølgende have meddelelse herom.

Nedlæggelse

§ 18
Beslutning om nedlæggelse af skolen træffes efter indstilling fra skolens bestyrelse på en generalforsamling, hvor mindst 2/3 af samtlige medlemmer stemmer for ophævelsen. Opnås sådant flertal ikke, kan ophævelsen mindst 30 dage efter forelægges på en ny generalforsamling, hvor den kan vedtages med 2/3 flertal af de fremmødte medlemmer.

Stk. 2
Hvis bestyrelsen efter lovgivningen skal drage omsorg for likvidation af skolen, eller ophører skolen med at drive virksomhed i overensstemmelse med formålsbestemmelsen, skal bestyrelsen sørge for nedlæggelse.

Stk. 3
Det påhviler bestyrelsen at give Undervisningsministeriet, elevernes hjemkommuner og forældrekredsen meddelelse om skolens nedlæggelse og om grundlaget herfor umiddelbart efter beslutningen om nedlæggelse af skolen er truffet.

Stk. 4
Det påhviler endvidere i tilfælde af skolens nedlæggelse den siddende bestyrelse at fungere videre, indtil den økonomiske afvikling af skolens aktiver og passiver er gennemført efter gældende regler, idet bestyrelsen har ansvaret for bevarelsen af skolens aktiver og for, at den økonomiske afvikling i anledning af skolens nedlæggelse foretages efter gældende regler, herunder at skolens nettoformue anvendes i overensstemmelse med vedtægternes bestemmelse herom.

Stk. 5
Af mulige overskydende midler tilfalder efter Undervisningsministeriets godkendelse halvdelen læseskolen på Det Kongelige Teaters Balletskole i Odense, mens den anden halvdel fordeles ligeligt mellem friskolerne i Holstebro kommune.


§ 19
Nærværende vedtægters bestemmelser om skolens styrelse og økonomiske forhold er først gyldige, når de er godkendt af Undervisningsministeriet.


Nærværende vedtægt er i underskrevet stand fremsendt i 3 eksemplarer til Undervisningsministeriet.

Således vedtaget på skolens generalforsamling d. 27.03. 2006 og 25.09. 2007

Anni Simonsen, formand


Lene Dahl Knudsen, næstformand

